Fengsu tongyi/卷1

《皇霸》

蓋天地剖分，萬物萌毓；非有典藝之文，堅基可據，推當今以覽太古，自昭昭而本冥冥，乃欲審其事而建其論，董其是非而綜其詳矣，言也實為難哉！故《易》紀三皇，《書》敘唐、虞，惟天為大，唯堯則之，巍巍其有成功，煥乎其有文章. 自是以來，載籍昭晳. 然而立談者人異，綴文者家舛，斯乃楊朱哭於岐路，墨翟悲於練素者也. 是以上述三皇，下記六國，備其終始曰《皇霸》.

《三皇》
《春秋運斗樞》說：「伏羲、女媧、神農是三皇也. 皇者、天，天不言，四時行焉，百物生焉. 三皇垂拱無為，設言而民不違，道德玄泊，有似皇天，故稱曰皇. 皇者、中也，光也，弘也. 含弘履中，開陰陽，布剛上，含皇極，其施光明，指天畫地，神化潛通，煌煌盛美，不可勝量. 」

《禮號謚記》說：「伏羲、祝融、神農. 」

《含文嘉》記：「虙戲、燧人、神農. 伏者、別也，變也；戲者、獻也，法也. 伏羲始別八卦，以變化天下，天下法則，咸伏貢獻，故曰伏羲也. 燧人始鑽木取火，炮生為熟，令人無復腹疾，有異於禽獸，遂天之意，故曰遂人也. 神農，神者、信也，農者、濃也；始作耒耜，教民耕種，美其衣食，德濃厚若神，故為神農也. 」

《尚書大傳》說：「遂人為遂皇，伏羲為戲皇，神農為農皇也. 遂人以火紀，火、太陽也，陽尊，故託遂皇於天. 伏羲以人事紀，故託戲皇於人. 蓋天非人不因，人非天不成也. 神農，悉地力，種㯏䟽，故託農皇於地. 天地人道備，而三五之運興矣. 」

謹按：《易》稱：「古者伏羲氏之王天下也，仰則觀象於天，俯則觀法於地，始作八卦，以通神明之德，以類萬物之情. 結繩為網罟，以田以漁. 伏羲氏沒，神農氏作，斲木為耜，揉木為耒，耒耜之利，以教天下. 日中為市，致天下之民，通其變，使民不倦，神而化之，使民宜之. 」唯獨敘二皇，不及遂人. 遂人功重於祝融、女媧，文明文見. 《大傳》之義斯近之矣.

《五帝》
《易傳》、《禮記》、《春秋國語》、《太史公記》：黃帝、顓頊、帝嚳、帝堯、帝舜是五帝也. 謹按：《易》、《尚書大傳》：「天立五帝以為相，四時施生，法度明察，春夏慶賞，秋冬刑罰，帝者任德設刑，以則象之. 言其能行天道，舉錯審諦. 黃帝始制冠冕，垂衣裳，上棟下宇，以避風雨，禮文法度，興事創業. 黃者、光也，厚也. 中和之色，德四季，與地同功，故先黃以別之也. 顓者、專也，頊者、信也. 言其承易文，之以質，使天下蒙化，皆貴貞愨也. 嚳者、考也，成也. 言其考明法度，醇美嚳然，若酒之芬香也. 堯者、高也，饒也. 言其隆興煥炳，㝡高明也. 推行道德. 舜者、推也，循也. 言其，循堯緒也. 」

《三王》
《禮號謚記》說：「夏禹、殷湯、周武王是三王也. 」《尚書》說：「文王作罰，刑茲無赦. 」《詩》說：「有命自天，命此文王. 」「文王受命，有此武功. 」「儀刑文王，萬國作孚. 」《春秋》說：「王者孰謂？謂文王也. 」

謹按：《易》稱：「湯、武革命. 」《尚書》：「武王戎車三百兩，虎賁八百人，擒紂於牧之野. 」「惟十有三祀，王訪于箕子. 」《詩》云：「亮彼武王，襲伐大啇. 」「勝殷遏劉，耆定武功. 」由是言之，武王審矣. 《論語》：「文王率殷之叛國」，「以服事殷. 」時尚臣屬，何緣便得列三王哉！經美文王，三分天下有其二，王業始兆於此耳. 俗儒新生，不能採綜，多共辨論，至於訟鬩. 大王、王季，皆見追號，豈可復謂已王乎？禹者、輔也，輔續舜後，庶績洪茂，自堯以上王者也. 子孫據國而起，功德浸盛，故造美論. 舜、禹本以白衣砥行顯名，升為天子. 雖復更制，不知名著，故因名焉. 《經》曰：「有鰥在下曰虞舜. 」「僉曰伯禹」，「禹平水土」，是也. 湯者、攘也，昌也. 言其攘除不軌，改亳為啇，成就王道，天下熾盛，文、武皆以其所長. 夫擅國之謂王，能制割之謂王，制殺生之威之謂王. 王者、往也，為天下所歸往也.

《五伯》
《春秋》說：齊桓、晉文、秦繆、宋襄、楚莊是五伯也.

謹按：《春秋左氏傳》：夏后太康，娛於耽樂，不循民事，諸侯僣差. 於是昆吾氏乃為盟主，誅不從命以尊王室. 及殷之衰也，大彭氏、豕韋氏復續其緒，所謂王道廢而霸業興者也. 齊桓九合一匡，率成王室，責彊楚之罪，復青茅之貢. 晉文為踐土之會，修朝聘之禮，納襄剋帶，翼戴天子. 孔子稱「民到于今受其賜」. 又曰：「齊桓正而不譎，晉文譎而不正. 」至於三國，既無歎譽一言. 而繆公受鄭甘言，置戎而去，違黃髮之計，而遇殽之敗，殺賢臣百里奚，以子車氏為殉，《詩·黃鳥》之所為作，故謚曰「繆」. 襄公不度德量力，慕名而不綜實，六鶂五石，先著其異，覆軍殘身，終為僇笑. 莊王僭號，自下摩上，觀兵京師，問鼎輕重，恃彊肆忿，幾亡宋國，易子析骸，厥禍亦巨. 皆無興微繼絕、尊事王家之功. 世之紀事者不詳察其本末，至書於竹帛，同之伯功，或誤後生，豈不暗乎！

伯者、長也，白也. 言其咸建五長，功實明白. 或曰：霸者、把也，駮也. 言把持天子政令，紏率同盟也. 桓公問管仲：「吾何君也？」對曰：「狄困於衛，復兵不救，須滅乃往存之. 仁不純，為霸君也. 」蓋三統者、天地人之始，道之大綱也. 五行者、品物之宗也. 道以三興，德以五成，故三皇、五帝、三王、五伯. 至道不遠，三五復反，譬若循連鐶，順鼎耳，窮則反本，終則復始也.

《六國》
楚之先出自帝顓頊，其裔孫曰陸終，娶于鬼方氏，是謂女漬. 蓋孕而三年不育，啟其左脅，三人出焉，啟其右脅，三人又出焉. 其六曰季連，是為羋. 其後有鬻熊子，為文王師. 成王舉文、武懃勞，而封熊繹於楚，食子男之采，其十世稱王. 懷王佞臣上官、子簡，斥遠忠臣；屈原作《離騷》之賦，自投汨羅. 水因為張儀所欺，客死於秦. 到王負芻，遂為秦所滅. 百姓哀之，為之語曰：「楚雖三戶，亡秦必楚. 」自顓頊至負芻六十四世，凡千六百一十六載.

燕召公奭與周同姓，武王滅紂，封召公於燕. 成王時入據三公，出為二伯，自陝以西，召公主之. 當農桑之時，重為所煩勞，不舍鄉亭，止于棠樹之下，聽訟決獄，百姓各得其所. 壽百九十餘乃卒. 後人思其德美，愛其樹而不敢伐，《詩·甘棠》之所作也. 九世稱侯，八世稱公，十世稱王. 到王喜，為秦所滅. 燕外迫蠻、貊，內笮齊、晉，崎嶇彊國之間，最為弱小，幾滅者數矣. 然社稷血食者八九百載，於姬姓獨後亡，非盛德之遺烈，豈其然乎？

韓之先與周同姓，武子事晉獻公，封於韓原，因以為姓. 韓厥因卜者之繇，陳成季之功，紹趙氏之孤，建程嬰之義，為晉名卿，寔天所相. 其四代始與趙、魏俱得列為諸侯矣. 五世稱王，到王安，為秦所滅. 魏之先，畢公高之後也. 畢公與周同姓，武王滅紂，封高於畢，因以為姓. 其裔孫曰畢萬，事晉獻公. 獻公伐魏，滅之，以封萬. 卜偃曰：「畢萬之後必大. 萬、盈數，魏、大名也. 天子曰兆民，諸侯曰萬民. 今名之大，以從盈數，以是有眾，不亦宜乎？」其六世稱侯，侯之孫稱王，到王假，為秦所滅.

趙之先與秦同祖，其裔孫曰造父，於周穆王，為御驊騮、騄耳之乘，西謁西王母，東滅徐偃王，日馳千里，帝念其功，賜以趙城，因以為姓. 子叔帶始生周事晉，其後簡子地過於諸侯，權重於晉君. 簡子疾，五日不知人. 大夫皆懼，呼毉扁鵲視之. 出，董安于問扁鵲，曰：「血脈治也，勿怪. 昔秦穆公嘗如此，七日而寤. 寤之日，告公孫支與子輿曰：『我之帝所，甚樂. 吾所以久者，適有學也. 帝告我：「晉國且大亂，五世不安. 其後將霸，未老而死. 霸者之子且令國男女無別. 」』公孫支書而藏之，秦策於是出. 夫獻公之亂、文公之霸，而襄公之敗秦師於殽而歸縱淫，此子所聞. 今主君之病與之同，不出三日病必間，有言也. 」

居二日半，簡子寤. 語大夫曰：「我之帝所，樂，與百神遊於鈞天，廣樂于九奏萬儛，不類三代之樂，其聲動心. 有一熊欲援我，射之，中熊，死. 有羆來，我又射之，中羆，死. 帝甚嘉之，賜我二笥，皆有副. 吾見兒在帝側，屬我翟犬，曰：『及汝子之壯也，以賜之. 』帝告我：『晉國且衰，十世而亡. 嬴姓將大敗周人於范魁之西，亦不能有也. 』」董安于受言，而藏之. 以扁鵲之言告簡子，賜扁鵲田四萬畝.

他日，簡子出，有人當道，辟之不去，從者將刃，當道者曰：「吾有欲謁於主君. 」從者以聞. 簡子召之，曰：「嘻，吾有所見子晣也. 」當道者曰：「屏左右，願有以謁. 」簡子屏人. 當道者曰：「主君之病，臣在帝側. 」簡子曰：「然. 子之見我何為？」當道者曰：「帝令主君射熊羆，皆死. 」簡子曰：「是，且何也？」當道者曰：「晉國且大難，主君首之. 帝令主滅二卿，夫熊、羆皆其祖也. 」簡子曰：「帝賜我二笥皆有副，何也？」當道者曰：「主君之子將剋二國於翟，皆子姓也. 」簡子曰：「吾見兒在帝側，屬一翟犬，曰：『及汝子之長以賜之』. 夫兒何說以賜翟犬？」當道者曰：「兒、主君之子也，翟犬、代之先也. 主君之子其必有代. 及主君之後嗣，且有革政而胡服，并二國於翟. 」簡子問其姓而延之以官. 當道者曰：「臣、野人，致帝命耳. 」遂不見. 無幾，范、中行作亂，簡子滅之，此熊之效應也.

簡子卒，無䘏立，是為襄子. 智伯攻襄子，襄子奔之，保晉陽. 原過從，後，至王澤，見三人，自帶以上，不可見. 與原過竹二節，莫通. ：「為我以是遺趙無恤. 」原過既至，以告襄子. 齋三日，親自剖竹，有朱書曰：「無恤，余霍太山陽侯大吏. 三月丙戍，余將使汝及滅智氏. 亦立我三百邑，余將使賜若林胡之地. 至于後世，且有伉王，赤黑，龍面鳥屬，鬚眉髭髯，大膺大匈，脩下而馮上，左任介乘，奄有河室，至于休溷諸狢，南伐晉別，北滅黑姑. 」襄子再拜，受三神之令. 三國攻晉陽，歲餘，乃以汾水灌其城，城不沒者三板. 城中懸釜而炊，易子而食. 張孟談乃夜出見韓、魏，韓、魏反與合謀而滅智氏，共分其地. 於是趙北有代，南并知山. 遂祀三神於百邑，使原過主霍太山. 至武靈王，竟胡服騎射，辟地千里. 到王遷，信秦反間之言，殺其良將李牧而任趙括，遂為所滅. 此童謠曰：「趙為號，秦為笑，以為不信，視地上生毛. 」

陳完字敬仲，陳厲公之子也. 初，懿氏卜妻之，其繇曰：「是謂『鳳凰于飛，和鳴鏘鏘. 有媯之後，將育于姜. 五世其昌，並于正卿. 八世之後，莫之與京. 』」周史有以《周易》筮之，遇《觀》之《否》，曰：「是謂『觀國之光，利用賓于王. 』此其代陳有國乎？不在此，其在異國. 非此其身，在其子孫. 光遠而自他有耀者也. 」厲公為蔡所滅殺，國內亂；完奔于齊. 齊侯以為卿，辭曰：「羈旅之臣，幸若獲宥，及於寬政，赦其不閑教訓，而免諸罪戾，弛於負檐，君之惠也，所獲多矣. 敢辱高位以速官謗？《詩》云：『翹翹車乘，招我以弓. 豈不欲往，畏我友朋. 』」使為工正. 飲桓公酒，樂，曰：「以火. 」辤曰：「臣卜其晝，未卜其夜，不敢. 」君子曰：「酒以成禮，弗繼以淫，義也；以君成禮，弗納於淫，仁也. 」桓公嘉之，愛敬日新，位比高、國，始食田采，姓田氏焉. 六世田成殺簡公. 其三世曰和，遷康公於海上，食一城以祠太公以下. 後魏文侯乃使使言周天子及諸侯，列言於周室. 其孫曰威王. 到王建用后勝之計，又賓客多受秦金，勸王朝秦，不脩戰備，秦兵平步入臨菑，民無敢格者，遷王建於共. 國人歌之曰：「松耶柏耶？亡建共者客耶？」疾建用客之不詳也. 謹按《戰國策》、《太史公記》：秦孝公據殽、函之固，擁雍州之地，君臣戮力以窺周室，有席卷天下、囊括八荒之意. 當是之時，啇君佐之，內立法度，務耕織，脩守戰之備，外恃猛將銳卒，因問伺隙，略定西河之城，南并漢中，西定巴、蜀，東割膏腴之壤，收要害之郡，諸侯恐懼，會盟而謀，不愛尊爵重寶，以致天下之士. 當此之時，齊有孟嘗，趙有平原，楚有春申，魏有信陵. 夫四豪者、皆明智而忠信，寬厚愛人，兼韓、魏、燕、趙、宋、衛、中山之眾. 其後復有甯越、蘇秦、杜赫之屬為之謀，陳軫、召滑、樂毅之徒通其意，吳起、孫臏、廉頗之屬制其兵. 嘗以十倍之地、百萬之軍攻秦. 秦人開關延敵，六國之師遁逃而不敢進. 秦無一矢遺鏃之費，而關東已困. 於是從散約敗，爭割地而賂秦，秦有餘力而制其弊.

及至始皇，承六世之遺烈，抗長策而御宇內，吞二周而叱諸侯，履至尊而制六合，兼帝皇而威四海. 于時議者恨楚之䟽遠屈原，魏不用公子無忌，故國削以至於亡. 秦因愚弱之極運，震電之蕭條，混壹海內，為漢驅除. 蓋乘天之所壞，誰能枝之？雖阿衡宰政，賁、育馭戎，何益於事. 且有彊兵良謀，雜襲繼踵，每輒挫衂，亦足以袪蔽啟蒙矣. 始皇自以關中之固，金城千里，子孫帝王萬世之業也. 遂恣睢舊習，矯任其私知，坑儒燔書以愚其黔首，窮奢肆欲，力役無饜，毒流諸夏，亂延蠻、貊. 由是二世絕祀，以成大漢之資. 高祖踐祚，四海乂安. 世宗攘夷境，崇演禮學，制度文章，冠於百王矣.